**ชื่อเรื่อง** ผลของการเข้ากลุ่มเพื่อนช่วยเพื่อนต่อพฤติกรรมของผู้ป่วยโรคหัวใจ โรงพยาบาลธวัชบุรี

อำเภอธวัชบุรี จังหวัดร้อยเอ็ด

**ผู้วิจัย** นางพรรณา จันทร์หอม

**บทคัดย่อ**

การวิจัยครั้งนี้เป็นการวิจัยเชิงทดลอง มีวัตถุประสงค์เพื่อศึกษาพฤติกรรมของผู้ป่วยโรคหัวใจ และเปรียบเทียมพฤติกรรมของผู้ป่วยโรคหัวใจที่มารับบริการที่โรงพยาบาลธวัชบุรี ก่อนและหลังเข้ากลุ่มเพื่อนช่วยเพื่อน โดยการเลือกกลุ่มตัวอย่างแบบเจาะจง คือ ผู้ป่วยโรคหัวใจที่มารับบริการที่โรงพยาบาลธวัชบุรี ตำบลธงธานี อำเภอธวัชบุรี จังหวัดร้อยเอ็ด จำนวน ๓๐ คน เครื่องมือที่ใช้ในการวิจัย ได้แก่แบบสอบถาม ซึ่งประกอบด้วย ๔ ส่วน คือ ข้อมูลทั่วไป , ข้อมูลสนับสนุนทางสังคม, ข้อมูลด้านความรู้และด้านพฤติกรรม การตรวจสอบความตรงของเนื้อหาของเครื่องมือโดยผู้เชี่ยวชาญตรวจสอบ และทดสอบการตรวจความเชื่อมั่น โดยวิธีอัลฟาของครอนบาค มีค่าเท่ากับ ๐.๖๘ เก็บรวมรวมข้อมูลและได้ทำการทดลองกับกลุ่มทดลอง โดยการทำการสัมภาษณ์ ทั้งก่อนและหลังการเข้า กลุ่มเพื่อนช่วยเพื่อน ตั้งแต่วันที่ ๑๖ เมษายน ๒๕๕๗ ถึง ๑ กรกฎาคม ๒๕๕๗ รวบรวมข้อมูลและ วิเคราะห์ข้อมูลโดยใช้สถิติการพรรณนา ได้แก่ ร้อยละ, ค่าเฉลี่ย, ส่วนเบี่ยงเบนมาตรฐาน และสถิติวิเคราะห์ Paired –test ผลงานการวิจัยมีดังต่อไปนี้

จากการศึกษาเรื่องความรู้และพฤติกรรมของผู้ป่วยโรคหัวใจ ก่อนและหลังการเข้ากลุ่มเพื่อนช่วยเพื่อน พบว่าความรู้ ไม่มีความแตกต่างทางสถิติ พฤติกรรมหลังการเข้ากลุ่มเพื่อนช่วยเพื่อนสูงกว่าก่อนเข้ากลุ่มอย่างมีนัยสำคัญทางสถิติ

ข้อเสนอแนะที่ได้จากงานวิจัย ควรมีการสร้างกลุ่มเพื่อนช่วยเพื่อนผู้ป่วยโรคเรื้อรัง ในทุกพื้นที่ เพื่อให้อาสาสมัครชุมชนในพื้นที่ทำงานแบบจิตอาสาและส่งผลให้ผู้ป่วยเรื้อรัง มีความรู้เกี่ยวกับโรคที่เป็นอยู่ ส่งเสริมทักษะการประยุกต์เอาความรู้ นำสู่การปฏิบัติได้อย่างเหมาะสมตามบริบทของตนเอง รวมถึงสามารถปรับเปลี่ยนพฤติกรรมสุขภาพที่ไม่เหมาะสม เป็นพฤติกรรมสุขภาพที่เหมาะสมในการดูแลตนเองเมื่อเกิดโรค และสามารถดูแลตนเองและเพื่อนบ้านใกล้เคียงได้